P6_TA(2005)0183

Euroopa Liidu teabe-ja kommunikatsioonistrateegia rakendamine

Euroopa Parlamendi resolutsioon Euroopa Liidu teabe- ja kommunikatsioonistrateegia rakendamise kohta (2004/2238(INI))

Euroopa Parlament,

- võttes arvesse komisjoni teatist nõukogule, Euroopa Parlamendile, Euroopa majandus- ja sotsiaal-komiteele ning regioonide komiteele Euroopa Liidu teabe- ja kommunikatsioonistrateegia rakendamise kohta (KOM(2004)0196);

- võttes arvesse oma 13. märtsi 2002. aasta resolutsiooni, mis käsitleb komisjoni teatist Euroopa Liidu teabe- ja kommunikatsioonipoliitika alase tegevuse uue koostööraamistiku kohta [1];

- võttes arvesse oma 10. aprilli 2003. aasta resolutsiooni Euroopa Liidu teabe- ja kommunikatsioonistrateegia kohta [2];

- võttes arvesse kodukorra artiklit 45;

- võttes arvesse kultuuri- ja hariduskomisjoni raportit ja põhiseaduskomisjoni arvamust (A6-0111/2005),

A. arvestades, et osalus viimastel Euroopa Parlamendi valimistel langes üheksas laienemiseelse ELi liikmesriigis;

B. arvestades, et Euroopa demokraatlikus protsessis peab mis tahes teabe- ja kommunikatsioonipoliitika üks tähtsaimaid eesmärke olema poliitikas ja kodanikuühiskonnas aktiivse osalemise edendamine (näiteks hääletamise tähtsus Euroopa Parlamendi valimistel) ning uhkustunde tekitamine Euroopa kodanikuks olemise üle;

C. arvestades, et juurdepääs Euroopa Liiduga seotud teabele on määrava tähtsusega, kui inimesed hakkavad teostama Euroopa Liidu kodakondsusega kaasnevaid õigusi; kodanikel on Euroopa Liidu poliitika sihtrühmana ja Euroopa demokraatias aktiivsete osalejatena õigus pääseda ligi täielikule ja erapooletule lihtsas sõnastuses ja nende emakeeles teabele Euroopa Liidu kohta kergesti ligipääsetavate kanalite kaudu;

D. arvestades, et teabe- ja kommunikatsioonistrateegia peab põhinema Euroopa Liidu põhiväärtustel: demokraatial, pluralismil, julgeolekul, solidaarsusel, võrdsetel võimalustel, ühtsusel ning kultuurilise mitmekesisuse ja peamiste inimõiguste austamisel;

E. arvestades, et teabe- ja kommunikatsioonistrateegia peab kodanikele aktiivselt selgitama, kuidas Euroopa Liitu kuulumine avaldab soodsat mõju nende igapäevaelule,

Sõnumid ja vahendid

1. tervitab asjaolu, et esmakordselt paluti Euroopa Parlamendil arutada liidu teabe- ja kommunikatsiooni-strateegiat enne selle esitamist komisjoni poolt ning seega on Euroopa Parlamendil tegelik võimalus mõjutada strateegia lõplikku sisu sellele üksnes reageerimise asemel; peab seda väga positiivseks sammuks oma demokraatliku kontrolli volituste laiendamisel komisjoni tegevuse üle;

2. rõhutab, et teabe- ja kommunikatsioonistrateegia eesmärk peaks eelkõige olema kodanike pidev ja piisav teavitamine liidu institutsioonide tööst, et süvendada nende teadmisi ja huvi liidu tegevuse vastu, suurendada nende osalemist selles ning tuua nad liidule lähemale;

3. peab esmatähtsaks Euroopa kodanikele tugeva sõnumi edastamist, et ergutada pühendumist Euroopale ja Euroopa projektiga samastumise tunnet;

4. peab vajalikuks pöörata suuremat tähelepanu edastatava sõnumi sisule, et kodanike probleeme käsitledes nendes huvi äratada

5. rõhutab vajadust luua detsentraliseeritud teabesüsteem, et võimalikult lihtsalt jõuda erinevate sihtrühmadeni sõnumitega, mis on spetsiaalselt neile suunatud;

6. on veendunud, et teabe- ja kommunikatsioonipoliitika ei saa kujuneda tõhusaks enne, kui ELi ja selle institutsioonid lisatakse eraldi õppeainena liikmesriikide koolide õppekavadesse; ka ülikoole tuleks kutsuta üles tegutsema Euroopa ühiste väärtuste levitamisel ja tugevdamisel;

7. rõhutab vajadust kaasata rohkem massiteabevahendeid, näiteks televisiooni, raadiot ja Internetti, mille tehnoloogiline suutlikkus võimaldaks jõuda kõikide Euroopa kodanikeni;

8. on veendunud, et veebi ja raadio kasutamisel on veel rakendamata võimalusi ja neid tuleb teabe- ja kommunikatsioonistrateegia raames lähemalt uurida;

9. usub, et tõsiselt peaks kaaluma Euroopa poliitikat käsitlevate arutelude korraldamist liikmesriikide õigusloome volitustega parlamentides, millest võtavad aktiivselt osa Euroopa Parlamendi liikmed, et anda massimeediale võimalus lähemalt jälgida arutelusid, mida tavaliselt peetakse Euroopa Parlamendis;

10. on seisukohal, et institutsioonid peaksid kooskõlas finantsmääruse sätetega jõudma avalike pakkumiste abil kokkuleppele audivisuaalprogramme tootvate ettevõtjatega, kes suudavad luua Euroopa ideed ja väärtusi edendavaid draamasarju, võistlusi, filme, uudiseid ning kõige erinevamaid kõrgetasemelisi ja ligipääsetavaid programme, mis köidavad laiemat vaatajaskonda;

11. tervitab hiljuti sõlmitud uut kokkulepet Euronews'iga ja on veendunud, et Euronews pakub mõistliku hinna eest kvaliteetset teenust;

12. on veendunud, et tuleks kaaluda ühenduse teatud programmide, näiteks "Meedia", "Kultuur", "Noored" või "Haridus" kasutamist seoses teabe- ja kommunikatsioonistrateegiaga, see ei tohiks aga põhjustada strateegia eesmärkide või vahendite vähendamist; näiteks võiks kasutada filmide rahastamiseks programmi "Meedia", et ergutada Euroopa audiovisuaalse sektori arengut ja samal ajal edendada ühenduse kuvandit ja vaimu; tervitab seetõttu Euroopa noorsoonädala korraldamist juhtmõttega "Noored parlamendis", mis tugevdab noorte inimeste sidet Euroopaga;

13. nõuab praegu eri institutsioonide vahel hajutatud olemasolevate audiovisuaalsete infrastruktuuride suuremat ühiskasutust; usub, et kõnealused infrastruktuurid tuleks kataloogida ning nende individuaalset tõhusust peaks hindama;

14. palub institutsioonidel uurida võimalust kujundada ajakohane ja ligipääsetav virtuaalne keskkond ja teha avalikkusele kättesaadavaks institutsioonidega seotud tähtsamad sündmused otsingumootoriga varustatud kõrgekvaliteetse arhiivi kaudu;

15. tervitab algatuse Europe Direct arendamist ja nõuab komisjonilt selle edasist arendamist institut-sioonidevahelise koostöö alusel ELi teabe- ja kommunikatsioonistrateegia raames;

16. palub komisjonil kuulutada vastavalt Euroopa Parlamendi 10. märtsi 2005. aasta resolutsioonile [3] 2006. aasta Euroopa naistevastase vägivallaga võitlemise aastaks ja kajastada seda teabestrateegias, pidades eelkõige silmas asjaolu, et Euroopa Nõukogu kavandab sarnast kampaaniat ja siinkohal saab ära kasutada koostoime mõju;

17. rõhutab vajadust leida moodus, mis võimaldaks kaasata teabe- ja kommunikatsioonipoliitikasse tihedamalt piirkondlikku ja kohalikku meediat;

18. rõhutab vajadust luua Euroopa Liidus kommunikatsiooni tippkeskus, mille raames saaksid kõik ELi institutsioonid teha plaanipärast koostööd ja mis annaks võimaluse töötada koos kommunikatsioonivald-konna asjatundjate ja eriteadlastega;

19. kutsub ELi institutsioone üles parandama akrediteeritud ajakirjanike tingimusi ja tööalaseid suhteid nendega ning üldisemas plaanis looma kodanikele, kes otsivad teavet Euroopa Liidu poliitika ja tegevuse kohta, võimalikult laiaulatuslik juurdepääs vastavatele allikatele;

20. rõhutab, et institutsioonid peavad parandama oma pressiteadete ja pressi tarbeks mõeldud teabe kvaliteeti, et hõlbustada Brüsselis toimuvaid sündmusi jälgivate professionaalsete ajakirjanike tööd; nõuab ka, et võimaluste piires koostaksid institutsioonide pressiteateid professionaalsed kommunikatsiooni-spetsialistid;

21. palub komisjonil korraldada "ideede võistlus", mis võimaldaks koguda originaalseid ettepanekuid Euroopa sõnumi edastamise parimate meetodite kohta;

22. nõuab, et komisjon volitaks mõjukat institutsioonivälist asutust viima läbi kommunikatsiooni ja teabe tegelike kulude ja tulude analüüsimiseks põhjalikku hindamist;

23. palub komisjonil kehtestada süsteem, mis võimaldab jätkata teabepunktide võrgu rahastamist vastavalt uues finantsmääruses kehtestatud eeskirjadele;

24. usub, et Eurobaromeetrile tuleks eraldada rohkem rahalisi vahendeid, et viimane saaks koostada üksikasjalisemaid ja täpsemaid aruandeid;

25. nõuab, et komisjon parandaks veebilehekülge Europa, tehes selle sisu kättesaadavaks kõikides Euroopa Liidu ametlikes keeltes ja liikmesriikides ametlikult kasutatavates keeltes, kui vastavad liikmesriigid selliselt otsustavad ning võttes enda kanda sellega kaasnevad eelarvelised kulud, et vältida diskrimineerimist osade keelte eelistamisel teistele ja andes valdavale osale kodanikele juurdepääsu pakutavale teabele;

26. usub, et väga kasulik oleks leida mõistlik ja plaanipärane moodus viitade lisamiseks veebilehe Europa kõige külastatavamatele lehekülgedele, lähtudes üldisest põhimõttest, et kodanikud ei pea teavet otsima, vaid teave peab leidma kodanikud;

27. tervitab ettepanekuid uurida Europe by Satellite teise kanali avamise võimalusi;

Institutsioonidevaheline koostöö

28. peab parendatud koostöö ja tõhususe huvidest lähtuvalt oluliseks, et komisjon esitaks Euroopa Liidu teabe- ja kommunikatsioonipoliitika korrapäraselt Euroopa Parlamendile demokraatliku kontrolli teostamiseks iga-aastase üksnes kõnealusele teemale pühendatud arutelul;

29. nõuab täiskogus komisjoni esitatava strateegia ning kultuuri- ja hariduskomisjoni raporti põhjalikku ühisarutelu, millest peaks osa võtma ka nõukogu;

30. on arvamusel, et see arutelu peaks viima ühisdeklaratsioonini kolme institutsiooni teabealaste ühis-meetmete suuniste kohta, võttes samal ajal arvesse iga institutsiooni eripädevusi ja nende õigust töötada välja oma teabealased meetmed;

31. palub institutsioonidevahelisel teabealasel töörühmal koostada igal aastal ettepaneku eelarveliste vahendite olemasolu tagamiseks, et tähistada kõiki olulisi kultuurisündmusi;

32. on veendunud, et institutsioonidevaheline teabealane töörühm peaks oma olemuselt olema eelkõige poliitiline ja tegutsema tagatise andjana ning selle liikmete arvu tuleks tõhususe tagamiseks vähendada;

33. märgib, et programm PRINCE on traditsiooniliselt põhinenud komisjoni ja liikmesriikide partnerlusel; rõhutab Euroopa Parlamendi osalemise vajadust PRINCE'i prioriteetide määratlemisel ning on veendunud, et Euroopa Parlamendi liikmed peaksid täiel määral osalema programmi PRINCE egiidi all korraldatud sündmustes; tervitab komisjoni soovitust kohandada programmi PRINCE koostamist ja järelevalvet nii, et see vastaks täpsemalt Euroopa Parlamendi ühe koosseisu ametiaja pikkusele;

34. kutsub kõiki asjaomaseid ELi institutsioone parandama sisemist kooskõlastatust, et suurendada teabe-ja kommunikatsioonistrateegia tõhusust ja seeläbi jõuda paremate tulemusteni;

35. palub institutsioonidel uurida võimalust luua madalama taseme koordineerimisgrupp, kus on esindatud erinevate institutsioonide asjaomaste peadirektoraatide esindajad ja Euroopa Parlamendi vastavate komisjonide esindajad ning mille peamiseks ülesandeks oleks institutsioonidevahelise teabealase töörühma koostatud suuniste rakendamise erimeetmete koordineerimine;

36. usub, et kasulik oleks asutada Euroopa institutsioonide ja liikmesriikide esindajatest ning kommuni-katsiooniekspertidest koosnev nõuandeorgan, et juhendada teabe- ja kommunikatsioonipoliitika nõuetekohast rakendamist;

37. nõuab kõikide liikmesriikide, eelkõige siiani mitte osalenud riikide osalemist;

38. ootab komisjoni teatist 2005. aasta maiks väljakuulutatud uuendatud teabe- ja kommunikatsioonistrateegia kohta; kavatseb tõhustada nimetatud strateegia rakendamist käsitlevat dialoogi komisjoni ja nõukoguga, samuti regioonide komiteega tema pädevuse ulatuses; kordab oma valmisolekut teha täielikku koostööd kokkulepitavate eesmärkide saavutamiseks;

Euroopa põhiseadus

39. rõhutab, et põhiseadust puudutav teavitus- ja kommunikatsioonikampaania peaks saama lähitulevikus liidu teabe- ja kommunikatsioonistrateegia põhiprioriteediks;

40. on arvamusel, et sellele prioriteedile tuleks läheneda kahest aspektist:

- liidu institutsioonidel on kohustus teavitada kodanikke selgelt ja erapooletult põhiseaduse sisust ning muudatuste tähendusest, mida see võrreldes praeguste asutamislepingutega kaasa toob;

- lisaks on Euroopa Parlamendil, nõukogul ja komisjonil poliitiline kohustus toetada põhiseaduse ratifitseerimist, tegutsedes alati kokkuleppel liikmesriikidega ning võttes arvesse asjassepuutuvaid siseriiklikke õigusakte;

41. rõhutab põhiseaduse sisu puudutava teabe osas järgneva erilist tähtsust:

- põhiseadust käsitlevate eriseminaride korraldamine ajakirjanikele – nii liikmesriikides kui ka Brüsselis – eesmärgiga anda selgelt ja erapooletult edasi põhiseaduse sisu, samuti parandada põhiseaduse sisu puudutavat ekslikku teavet;

- vajadus töötada välja konkreetsed meetmed akadeemiliste ringkondade jaoks, keskendudes Jean Monnet' tegevusprogrammi raames Euroopa põhiseadust puudutavatele küsimustele, korraldades põhiseaduse teemal akadeemilisi seminare, aidates kujundada akadeemiliste programmide sisu ning sponsides Euroopa põhiseaduse alaseid uurimusi või väljaandeid;

- nüüdistehnoloogiate kasutamise parem edendamine, eeskätt juurdepääs põhiseaduse tekstile ja selle sisu selgitustele Internetis, samuti Interneti- ja telefoniteenused, et vastata põhiseaduse sisu puudutavatele küsimustele;

42. rõhutab, et programmile PRINCE eraldatud vahendid tuleks keskendada põhiseadusalase avaliku arutelu edendamiseks, pidades silmas ratifitseerimiskampaaniaid kõigis liikmesriikides ja eeskätt nendes, kus toimub rahvahääletus;

43. peab seepärast soovitavaks, et Euroopa Parlament ja komisjon teeksid võimalikult tihedat koostööd, kirjutades kõikide seda vabatahtlikult soovivate liikmesriikidega alla vastastikuse mõistmise memorandumitele; usub, et Euroopa Parlament peaks osalema kõigis komisjoni algatustes riikide tasandil koostöös vastavate liikmesriikide valitsustega;

44. rõhutab ka liikmesriikide parlamentide igal võimalusel nendesse algatustesse kaasamise tähtsust;

45. tuletab meelde piirkondlike ja kohalike omavalitsuste ning nende partnerite tähtsat rolli põhiseaduse ratifitseerimisprotsessis edastatava teabe personaalsemaks ja seega tõhusamaks muutmisel;

46. tuletab meelde kodanikuühiskonna organisatsioonide olulist rolli ratifitseerimist käsitlevates aruteludes ning vajadust eraldada piisavalt toetust, võimaldamaks sellistel organisatsioonidel kaasata oma toetajaskonda nimetatud aruteludesse kõikjal ELis, et edendada kodanike aktiivset osalemist ratifitseerimist käsitlevates aruteludes;

Euroopa Parlamendi teabepoliitika

47. teeb ettepaneku läbi viia objektiivne uuring Euroopa Parlamendi teabepoliitika tõhususe kohta; tervitab sellega seoses juhatuse 10. jaanuari 2005. aasta taotlust liikmesriikides asuvate teabekeskuste rolli ülevaatamise kohta;

48. võtab teadmiseks praegu Euroopa Parlamendi juhatuses toimuvaid arutlusi, mille käigus kaalutakse võimalust luua avalik-õiguslik parlamendtaarne telekanal; tervitab Euroopa Parlamendi juhatuse otsust tellida parlamentaarse teabekanali või tõelise Euroopa Parlamendi telekanali asutamise teostatavusuuring; tunnistab, et niisuguse projekti teostamiseks on erinevaid võimalusi ning on veendunud, et mis tahes telekanal peaks olema sõltumatu; on veendunud, et niisugune telekanal võiks anda olulise panuse Euroopa avaliku ruumi arengusse; märgib, et varasematel juhtudel on palutud komisjonil korraldada sisemine uuring taolise Euroopa telekanali mõju kohta; rõhutab vajadust Euroopa Parlamendi teabekeskuste ja komisjoni esinduste tegevuses suurema koostoime järele;

*

* *

49. teeb presidendile ülesandeks edastada käesolev resolutsioon nõukogule, kohtule, kontrollikojale, regioonide komiteele, Euroopa majandus- ja sotsiaalkomiteele, liikmesriikidele valitsustele ja Rahvusvahelisele Ajakirjanike Föderatsioonile.

[1] ELT C 47 E, 27.2.2003, lk 400.

[2] ELT C 64 E, 12.3.2004, lk 591.

[3] Vastuvõetud tekstid, P6_TA(2005)0073.

--------------------------------------------------